MLDataScientist/Wikipedia-uzbek-2024-05-01 huggingface dataset:
Oʻzbekiston badiiy ijodkorlar uyushmasi

Oʻzbekiston badiiy ijodkorlar uyushmasi — respublikadagi rassom, haykaltarosh, amaliy bezak sanʼati ustalari va sanʼatshunoslarni uyushtirgan ijodiy jamoat tashkiloti. 1932-yilda Oʻzbekiston rassomlar uyushmasi nomi bilan tashkil etilgan; 1997-yildan hozirgi nomda. Uyushmaning asosiy vazifalari: milliy tasviriy sanʼatning tarixiy qadriyatlarga asoslangan oʻziga xos anʼanalarini, koʻrgazmalar tashkil etishni rivojlantirish, yuksak saviyadagi badiiy asarlar yaratilishi uchun shartsharoitlar yaratish. Uyushmaga oʻz isteʼdodini namoyish etgan rassomlar, haykaltaroshlar, amaliy bezak sanʼati ustalari, tasviriy sanʼatga doir ishlari bilan koʻzga koʻringan sanʼatshunoslar aʼzolikka qabul qilinadi. Aʼzolarining gʻoyaviy-siyosiy va professional saviyasini oshirish, ular ijodini ommalashtirish (yigʻilishlar, ilmiy anjumanlar oʻtkazish, koʻrgazmalar uyushtirish va boshqalar)ga oid ishlar olib boradi, ijodiy faoliyatini uyushtiradi va moddiy taʼminlaydi. Oliy rahbar organi — Sʼyezd, sʼyezdlararo davrda — Boshqaruv. Uyushmada 1256 aʼzo bor, 14 ta shoʻba (rang-tasvir, mahobatli rangtasvir, grafika, haykaltaroshlik, xalq amaliy sanʼati, amaliy bezak sanʼati, plakat, bezash sanʼati, miniatyura, sanʼatshunoslik, televideniye, kino va teatr rassomligi, dizayn, badiiy foto, yosh rassom va sanʼatshunoslar hamda faxriy ijodkorlar kengashi) ishlab turibdi (2005). Uyushmaga turli yillarda Oʻzbekiston xalq rassomlari I. Ikromov, R. Axmedov, J. Umarbekov, B. Jalolovlar rahbarlik qilganlar. 1997-yildan uyushma boshqaruvi raisi Tursunali Qoʻziyev.
Oʻzbekiston banklari assotsiatsiyasi

Oʻzbekiston banklari assotsiatsiyasi — respublika tijorat banklari uyushmasi; aʼzo banklarning qonuniy manfaatlari va huquqlarini himoya qiladigan, ularga har tomonlama yordam beradigan notijorat, nodavlat tashkilot. Ijroiya direksiyasi Toshkent shahrida. 1995-yil 28-iyulda taʼsis qurultoyida tashkil etilgan. Oʻzbekistonda iqtisodiy islohotlarni chuqurlashtirish jarayonida tijorat banklari faoliyatini muvofiqlashtirish, xalqaro standartlarga javob beradigan zamonaviy bank infratuzilmasini yaratish, xalqaro moliya institutlari va xorijiy banklar, bank uyushmalari bilan aloqalarni rivojlantirish, milliy bank tizimi faoliyati uchun tashkiliy-huquqiy sharoitlarni yaratish, bank mutaxassislari tayyorlash va qayta tayyorlash tizimini tubdan yaxshilash, tijorat banklarining moddiy-texnika bazasini mustahkamlashga koʻmaklashish va boshqalar assotsiatsiyaning asosiy vazifalariga kiradi. Oʻzbekiston banklari assotsiatsiyasining oliy organi — tijorat banklari qurultoyi. Oʻzbekiston banklari assotsiatsiya bank mutaxassislari tayyorlash va qayta tayyorlash boʻyicha infratuzilmasi respublika umumtaʼlim maktablari qoshidagi 39 ta ixtisoslashtirilgan bank sinflari, 5 ta bank kasb-hunar kolleji, iqtisodiyot yoʻnalishidagi oliy oʻquv yurtlarining bank-moliya sohasi uchun mutaxassislar tayyorlovchi fakultetlarini, mintaqaviy oʻquv markazi, Markaziy Osiyoda yagona boʻlgan Bank-moliya akademiyasini oʻz ichiga oladi. Oʻzbekiston banklari assotsiatsiyasi tarkibida banklarga zamonaviy moliya xizmatlari koʻrsatadigan "Hamroh loyiha invest" qoʻshma korxonasi, "Moliya binokor xizmat" korxonasi, "Baraka" universal lizing, "AxborReyting" banklararo reyting, "Investgrast" banklararo investitsiya, "Ishonch" banklararo sugʻurta kompaniyalari (hammasi 1996-yilda tashkil etilgan), "Banklararo maslahat xizmati" (1999), "Universal birja markazi", Kimoshdi, tanlov va tender savdolarini tashkil qilish agentligi (2003), Banklararo kredit byurosi (2004), Yagona umumrespublika protsessing markazi (2004) faoliyat koʻrsatadi. Nukus, Jizzax, Fargʻona shahrilarida mintaqaviy muassasalari tashkil etilgan. Ular orqali mintaqalardagi banklarga yuridik, kadrlar masalalarida yordam, shuningdek, yirik dasturlarni amalga oshirishda banklar resurslarini birlashtirish, xorijiy sarmoyalarni jalb etish, kichik biznes vakillari va tadbirkorlarga kreditlar ajratish, dehqon va fermer xoʻjaliklariga lizing xizmatlari koʻrsatish va boshqalar ishlarda amaliy yordam koʻrsatiladi. Oʻzbekiston banklari assotsiatsiyasi rivojlangan mamlakatlarning deyarli barcha banklar uyushmalari hamda yirik moliya institutlari bilan yaqin aloqalar oʻrnatgan..

Manbalar
Oʻzbekiston bastakorlar uyushmasi

Oʻzbekiston bastakorlar uyushmasi — respublikada bastakor, kompozitor va musiqashunoslarni birlashtiruvchi ijodiy jamoat tashkiloti. 1938-yil Oʻzbekiston kompozitorlar uyushmasi nomi bilan tashkil etilgan, birinchi raisi T.Sodiqov. 1995-yildan hozirgi nomda.

Asosiy vazifalari: Oʻzbekiston musiqa sanʼatini keng koʻlamda boyitish va yuksaltirish, milliy musiqa anʼanalarini asrabavaylash, uyushma aʼzolarining kasbiy, ijtimoiy huquqlarini himoya qilish, ularning ijodiy shartsharoitlari, professional mahoratining oʻsishi toʻgʻrisida gʻamxoʻrlik qilish, ijodini respublika va xorijiy davlatlarda targʻib etish. Oliy rahbar organi — qurultoy, qurultoylar orasidagi davrda — Kengash (1995-yildan Kengash raisi Rustam Abdullayev). Uyushmada 110 aʼzo bor, 7 sho‘ba (anʼanaviy ijodkorlik, estrada va harbiy musiqa, simfonik musiqa, kamer musiqa, sahna musiqasi, bolalar musiqasi, musiqashunoslik) faoliyat koʻrsatadi (2005).

Oʻzbekiston bastakorlar uyushmasi. Oʻzbekiston musiqa madaniyatini rivojlantirish jarayonida faol qatnashib, respublikada oʻtkaziladigan koʻpgina musiqa festivali, tanlov, anjumanlar tashabbuskori va tashkilotchilaridan biri: "Oʻrta Osiyo va Qo’ zogʻiston simfonik musiqa festivali" (1960–80-yillar), "Oʻzbekiston — Vatanim manim" qoʻshiq tanlovi (1997-yildan), "Xalqaro simfonik musiqa festivali" (1998-yildan), "Davr sadolari" musiqa festivali (2003-yildan), Nazira Ahmedova nomidagi xonandalar tanlovi va boshqalar Uyushma rahnamoligi va ishtirokida turli konsert, atoqli bastakor va kompozitorlarning yubiley kechalari, ijodiy uchrashuvlar oʻtkazilmoqda, maxsus radioeshittirish va telekoʻrsatuvlar tayyorlanmoqda, Oʻzbekiston musiqa sanʼatiga bagʻishlangan monografiya va toʻplamlar nashrdan chiqarilmoqda.
Oʻzbekiston-178

"OʻZBEKISTON-178" — oʻrtapishar pomidor navi. Oʻzbekiston sabzavot, poliz ekinlari va kartoshkachilik ilmiy tekshirish institutida 107D,D2D3DAK kolleksiya namunasidan tanlov usuli bilan chiqarilgan (Ye.V.Yermolova). Tupi ixcham, serbarg. Mevasi yumaloq, ogʻirligi 120—160 g, issiqqa chidamli. Tarkibida 5,6% quruq modda va 3,2% qand bor. Koʻchati ekilganidan keyin birinchi hosili 120—125 kunda pishadi. Hosildorligi 650—700 s/ga. Saqlashga va tashishga chidamli. 1985-yildan Fargʻona vodiysi viloyatlarida ekish uchun davlat reyestriga kiritilgan.

Pomidor navlari
Ivritcha Vikipediya

Ivritcha Vikipediya — Vikipediyaning ivrit tilidagi boʻlimi. Ivritcha Vikipediya 2003-yilning iyul oyidan boshlab faoliyat yuritmoqda.

Hozirgi ahvoli 
-yil - boʻyicha Ivritcha Vikipediyada  maqolalar mavjud.  foydalanuvchi roʻyxatdan oʻtgan, ularning  nafari oxirgi oy ichida kamida bitta tahrir qilgan,  foydalanuvchi esa administrator. Jami tahrirlar soni — . Teranligi (bugun):

Statistik tarixi 
 8-iyul 2003: Ivrit boʻlimining ochilishi.
 25-oktyabr 2003: 1 000 maqola.
 22-iyul 2004: Tel-avivdagi (Isroil) foydalanuvchilarining birinchi vikimajlisi.
 Sentyabr 2004: 10 000 maqola.
 20-oktabr 2004: דגל קזחסטן maqolasi (Qozogʻiston bayrogʻi) barcha Vikipediya boʻyicha millioninchi maqola.
 May 2005: 20 000 maqola.
 Iyul 2006: 40 000 maqola.
 Yanvar 2010: 100 000 maqola.

Manbalar

Havolalar 

 Ivritcha Vikipediyaning statistikasi
 Ivritcha Vikipediyaning statistik diagrammasi
 Ivritcha Vikipediyaning statistik koʻrsatkichi 
 Ivritcha Vikipediyaning mobil nusxasi

Ivrit tili
Oʻzbekiston Yozuvchilar uyushmasi

Oʻzbekiston Yozuvchilar uyushmasi — yozuvchilarning koʻngilli ijodiy jamoat tashkiloti. 1934-yil 8—11-martda boʻlgan Oʻzbekiston yozuvchilarining I qurultoyida tashkil etilgan. Bungacha ular turli toʻgarak va uyushmalar holida faoliyat koʻrsatgan. Jumladan, 1919-yil „Chigʻatoy gurungi“ nomli adabiy toʻgarak atrofida uyushgan jadidlar oʻzbek milliy adabiyotining shakllanishiga hissa qoʻshgan. 1926-yilda Samarqandda „Qizil qalam“ nomli adabiy tashkilot tuzilgan, bu tashkilotning Qoʻqon, Fargʻona, Namanganda mahalliy shoxobchalari ish olib borgan.

Tarixi 
Uyushmaning birinchi raisligiga adabiyotshunos Rahmat Majidiy saylangan. Turli yillarda uyushmaga Hamid Olimjon, Oybek,  Sharof Rashidov [1949-1950], Uygʻun, Abdulla Qahhor, B. Rahmonov, Sarvar Azimov, Oʻlmas Umarbekov, Odil Yoqubov, Abdulla Oripov, Bobur Alimov, Muhammad Ali rahbarlik qilgan. 2018-yildan uyushmaga Oʻzbekiston xalq shoiri Sirojiddin Sayyid raislik qilmoqda.

Oʻzbekiston yozuvchilarining asosiy maqsad va vazifasi hamda tashkiliy huquqiy shakli uyushmaning ustavi, guvohnomasi, ramzi va guvohnomasida oʻz ifodasini topgan.
Oʻzbekiston Yozuvchilar uyushmasining rahbari va uning uch nafar oʻrinbosari, Oʻzbekiston Yozuvchilar uyushmasining barcha viloyat boʻlimlari mas’ul kotiblari bor. Oʻzbekiston Yozuvchilar uyushmasining shtat birligi jami: 47 kishi boʻlib, shulardan barcha viloyatlarda jami 24 nafar xodim faoliyat koʻrsatadi.

Oʻzbekiston Yozuvchilar uyushmasi Oʻzbekiston Respublikasi Prezidenti devoni, Oʻzbekiston Respublikasi Vazirlar Mahkamasi, vazirliklar, Oʻzbekiston respublikasi Fanlar akademiyasi, respublika maʼnaviy targʻibot markazi, jamgʻarmalar, boshqa uyushmalar va boshqa jamiki davlat hamda jamoat tashkilotlari bilan hamkorlikda faoliyat olib boradi.
Oʻzbekiston Yozuvchilar uyushmasining chet davlatlarda vakolatxona va filiallari yoʻq.

Uyushmaning 700 ga yaqin aʼzosi bor. Viloyatlarda oʻz boʻlimlariga, Doʻrmon qishlogʻida ijod uyiga, shifoxona maskani, Adabiyot jamgʻarmasi („Ijod“) va nashriyotiga ega. Muassisligida „Sharq yulduzi“, „Zvezda Vostoka“, „Yoshlik“ jurnallari hamda „Oʻzbekiston adabiyoti va sanʼati“, „Yozuvchi“ gazetalari chop etiladi. 2002-yilda Xalqaro aloqalar va badiiy tarjima kengashi tashkil etildi.

Manbalar 
https://lex.uz/docs/3783426

Havolalar
Oʻzbekiston yoshlar teatri

Oʻzbekiston yoshlar teatri — bolalar, oʻsmirlar va yoshlar teatri. 1928-yil Toshkentda vrach S.Etyen va rassom S. Malt tomonidan rus yosh tomoshabinlar teatri sifatida tashkil etilgan. 1998-yil may oyidan hozirgi nomda. Teatr "Tom togʻaning kulbasi" (B.Stou) spektakli bilan ochilgan. "Zolushka", "Qor malikasi", "Oppoqoyim va yetti gnom" kabi ertaklardan tashqari katta yoshdagi bolalar uchun ham spektakllar ("Don Kixot", "Ikki boyga bir malay", "Gorkiyning yoshligi" va boshqalar) qoʻyilgan. Teatrda turli yillarda rejissyor lardan A. Ginzburg, N.Ladigin, Ya. Lobach, I.Radun, aktyorlardan V. Sultonova, T.Sinkoburov va boshqalar ishlagan. "Kaltakesak" (A.Volodin), "Azizim Yelena Sergeyevna" (L. Razumovskiy) kabi spektakllar shuhrat qozongan. Teatrning ijodiy yoʻnalishi milliy anʼanalar, shuningdek, rus va Yevropa sahna sanʼatiga asoslangan. Teatr spektakllari ikki til (oʻzbek va rus)da koʻrsatiladi.

"Zoʻraki tabib", "Kaftdagi yulduz" ("Zumrad va Qimmat" ertagi asosida) kabi spektakllarda oʻzbek xalq masxarabozlik va qiziqchiliklaridan keng foydalanilgan va ular zamonaviy sahna topilmalari bilan boyitilgan. "Teatr zinapoyalari" turkumi ostida qoʻyilgan spektakllarda jahon teatri tarixi yoritib borilmoqda. Teatr repertuaridagi spektakllar yangi gʻoyalar, ijodiy fantaziyalar sintezi va yangi ifoda vositalari bilan sugʻorilgan. "Umar Xayyom burji", "Sharora doimiy raqqosa", "Gugurt ushlagan qiz", "Tomdagi skripkachi", "Iblis ayol", "Malikai Turandot", "Tuhfa qilingan sevgi hikoyasi", Navoiy dostonlari asosida yaratilgan "Qushlar tili" va boshqalar shular jumlasidan.

Teatr truppasi koʻpgina xalqaro festivallar (Qohira, 1992; Moskva, 1992, 1998; Samara, 2000; Isroil, 2002 va boshqalar) qatnashchisi. Teatrning xalqaro faoliyat diapazoni keng. Teatrning oʻzi "Humo" nomi bilan yoshlar teatri, raqs va musiqa xalqaro festivalini oʻtkazdi.

Teatrda rejissyor Oʻzbekistonda xizmat koʻrsatgan artist G. Mustafin, baletmeyster M.Iskandarova; Oʻzbekistonda xizmat koʻrsatgan artistlar F.Rejamatova, J. Yusupov; artistlardan A. Milchakova, A. Xolmirzayev, A. Kartayev, D. Kuprey, B. Yoʻldoshev, V. Vasilyeva, O. Qayumov, L. Saidoʻgʻli, A. Bekmurodov, V. Vladimirova, A. Trenina va boshqalar faoliyat koʻrsatmoqdalar.

Teatr oʻz vazifasini oʻsib kelayotgan yoshlarni tarbiyalash, ularni sogʻlom fikrlash, zamonga mos inson boʻlib yetishishiga xizmat qilishda deb biladi. Teatrning badiiy rahbari va bosh rejissyori — Oʻzbekiston Respublikasi sanʼat arbobi N. Abdurahmonov.

    

Toshkent shahridagi teatrlar
Oʻzbekiston iqtisodiyoti axborotnomasi

Oʻzbekiston iqtisodiyoti axborotnomasi ("Ekonomicheskiy vestnik Uzbekistana") — oylik ilmiyamaliy, ijtimoiy-iqtisodiy jurnal. Muassisi Oʻzbekiston Respublikasi Iqtisodiyot vazirligi. Oʻzbek va rus tillarida nashr qilinadi. Jurnalning birinchi soni 1919-yil 30-martda "Narodnoye xozyaystvo Turkestana" nomi bilan chiqqan. 1924-yildan — 1965-yil yanvar gacha faqat rus tilida turli nomlar bilan chiqarilgan. 1965—1990-yillarda Respublika Reja qoʻmitasi organi sifatida "Ekonomika i jizn" nomi bilan nashr etildi, 1990-yilda uning asosida "Hayot va iqtisod" hamda "Jizn i ekonomika" nashrlari tashkil etilgan. 1993-yildan Oʻzbekiston Respublikasi Istiqbolni belgilash va statistika davlat qoʻmitasining ijtimoiyiqtisodiy jurnal sifatida "Iqtisod va hisobot" va "Ekonomika i statistika" nomlarida nashr etila boshladi. 1998-yildan jurnal ilmiyamaliy maqom oldi va hozirgi nomda nashr etiladi. Oʻzbekiston Respublikasida iqtisodiy rivojlanishning eng yangi yoʻnalishlari, iqtisodiy islohotlar, makro va mikroiqtisodiyot, menejment va korporativ boshqaruv, tashqi iqtisodiy faoliyat, kichik va xususiy tadbirkorlik, fermer va dehqon xoʻjaliklari faoliyati va boshqalar mavzular yoritiladi. Adadi 3000 nusxa (2005).
Oʻzbekiston kasaba uyushmalari federatsiyasi jismoniy tarbiya sport jamiyati

Oʻzbekiston kasaba uyushmalari federatsiyasi jismoniy tarbiya sport jamiyati — Oʻzbekistondagi sport jamiyatlaridan biri. 1987-yilda "Spartak", "Mehnat", "Paxtakor", "Zenit", "Burevestnik", Oʻzbekiston va Oʻrta Osiyo temir yoʻlining "Lokomotiv" koʻngilli sport jamiyatlari tugatilib, ular oʻrnida Oʻzbekiston kasaba uyushmalarining respublika koʻngilli jismoniy tarbiyasport jamiyati tuzilgan edi. 1991-yil noyabrda unga "Oʻzbekiston" kasaba uyushmalari jismoniy tarbiyasport jamiyati nomi berildi. 1998-yil 4-iyuldan hozirgi nomda. Bu jamiyatning asosiy vazifalariga kasaba uyushmalari kuchimkoniyatlarini birlashtirib, mehnat jamoalari, oʻquv muassasalari, turar joylarida jismoniy tarbiya va ommaviy sportni rivojlantirish, tarmoq xodimlari va ularning oila aʼzolari boʻsh vaqtlarini mazmunli oʻtkazish maqsadida ommaviy sport musobaqalari, turistik sayohatlar va boshqalar madaniysport tadbirlarini uyushtirish kiradi. Jamiyatning Qoraqalpogʻiston Respublikasi va barcha viloyat, tumanlarda boʻlimlari faoliyat koʻrsatadi. 5863 ta boshlangʻich tashkilotida 1 mln. 430 mingdan ziyod aʼzosi bor, ulardan 685 ming nafari sport toʻgaraklari va sogʻlomlashtiruvchi guruhlarda shugʻullanadi. Jamiyatda futbol, voleybol, yengil atletika, shaxmat, kurash kabi 60 ta sport turi keng ommalashgan. Shugʻullanuvchilar 236 ta stadion, 347 ta sport zali, 109 ta basseyn va 6478 ta sport maydonchasida mashgʻulot olib borishadi. Ulardan 29 stadion, 12 sport zali, 12 basseyn va 50 ta sport maydonchasi bevosita jamiyatga qarashlidir. Jamiyatdagi 67 ta bolalaroʻsmirlar sport maktabida 2412 nafar mutaxassis 19898 oʻquvchi bilan mashgʻulot oʻtkazadi (2005). Jamiyat aʼzolaridan Oksana Chusovitina (sport gimnastikasi), Aleksandr Dokturishivili (yunonrum kurashi), Bekzod Xidirov (boks), Sergey Lagutin (velosport), Anton Ryaxov (baydarka), Goʻzal Xubbiyeva (yengil atletika) kabi yetakchi sportchilar olimpiada, Osiyo oʻyinlari, jahon va Osiyo chempionatlarida sovrindor boʻlishgan.
Oʻzbekiston kimyo-farmatsevtika ilmiy tadqiqot instituti

Oʻzbekiston kimyo-farmatsevtika ilmiy tadqiqot instituti — ilmiy tekshirish muassasasi. 1964-yilda SSSR Neft kimyosi sanoati vazirligi qoshida tashkil etilgan. 1996-yildan shu nomda. Institutga asoschisi A.S. Sultonov nomi berilgan (1994). Institutning asosiy ilmiy tekshirish yoʻnalishi tabiiy birikmalar va sintetik moddalar asosida yangi dori vositalarini olish, ularga ilmiytexnik hujjatlar (reglament, farmakopeya maqolalari) tayyorlash hamda tajribasanoat namunalarini ishlab chiqarish, neftkimyo, gaz, oziq-ovqat va boshqalar sanoat korxonalari uchun zarur boʻlgan katalizatorlar olish, katalitik jarayonlarni ishlab chiqish va sanoatga tatbiq qilish muammolari ustida tadqiqotlar olib borishdan iborat. institut olimlari tomonidan kashf etilgan yurakqon tomir sistemasi kasalliklarida qoʻllanadigan "Sharq tabibi" shifobaxsh balzami, 3%li "fensulkal" surtmasi, jigar xastaligiga davo "kobalt fitat" preparati amaliyotda qoʻllanadi. Institutda 12 laboratoriya va boʻlimlar, shuningdek, tajribai.ch. boʻlimi mavjud boʻlib, ularda 106 xodim ishlaydi, shulardan Oʻzbekiston Fanlar akademiyasining 1 akademik (M.F.Obidova), 5 fan doktori, 20 fan nomzodi faoliyat koʻrsatadi (2005).

Manbalar 

Oʻzbekiston Fanlar akademiyasi
Oʻzbekiston Respublikasi Sogʻliqni saqlash vazirligi
Kimyo institutlari
Oʻzbekiston metallurgiya kombinati aksiyadorlik birlashmasi

"Oʻzbekiston metallurgiya kombinati" aksiyadorlik birlashmasi — qora metallurgiya sanoati korxonasi. Toshkent viloyati Bekobod shahrida. Qora metallurgiya mahsulotlarining eng muhim turlari (poʻlat, choʻyan, poʻlat quvurlar va poʻlat prokat), armatura poʻlati, shvellerlar, poʻlat sharlar, poʻlat emallangan idishlar ishlab chiqaradi, respublika boʻyicha yigʻiladigan temirtersak, metall chiqindilarini qayta eritadi. 1942-yildan umumxalq hashari yoʻli bilan qurila boshlagan, 1944-yil 5-martda ishga tushirilgan. 3dekabrda marten sexi, choʻyan quyish sexi va 1974-yildan emallangan poʻlat idishlar ishlab chiqarish sexi mavjud. Marten sexida 3 ta marten pechi bor (1944, 1945 va 1949-yillarda ishga tushirilgan). 1946—49 yillarda prokat sexi ishga tushirildi. 1962-yilli uzluksiz poʻlat quyuv qurilma ishga tushirilgan; 1974-yildan emallangan poʻlat roʻzgʻor idishlari ishlab chiqarish boshlanadi. 1978-yil avgustda yillik quvvati 250 ming t boʻlgan elektr yordamida poʻlat eritadigan 1ta pech, dekabrda 2 - pech, 1979-yil sentabr da 3-pech mahsulot bera boshladi. 1984-yil iyulda navli prokat sexining 1navbati, 1987-yil sentabrda 2navbati ishta tushirildi. 1991-yildan 32—76 mm li poʻlat quvurlar ishlab chiqaradigan ikki liniya mahsulot chiqara boshladi. 1994-yil iyunida togʻkon sanoati uchun ruda maydalash tegirmon sharlari ishlab chiqarish st-yani foydalanishga topshirildi. Korxonada asosiy mahsulotlar bilan birga 50 yaqin turdagi xalq isteʼmoli tovarlari ham ishlab chiqariladi. Korxona 1944—94 yillarda "Oʻzbekiston metallurgiya zavodi" deb nomlangan. 1994-yil 24-martdan uning tarkibiga Shirin mashinasozlik zavodi, "Ikkilamchi qora metallar" korxonalari boshqarmasi kirdi va aksiyadorlik ishlab chiqarish birlashmasiga aylantirildi. 2003-yilda 486 ming t poʻlat, 550,7 ming t tayyor prokat, shu jumladan, 132,1 ming t tegirmon sharlari ishlab chiqarildi. Chet ellarga 86740 ming AQSH dollarilik mahsulotlar eksport qilindi. Mahsulotlari Rossiya, Qozogʻiston, Afgʻoniston, Eron va boshqalarga eksport qilinadi. Chet ellardagi firmalar bilan ishlab chiqarish va ilmiy aloqalar oʻrnatilgan.

Manbalar
Oʻzbekiston milliy bogʻi

Oʻzbekiston milliy bogʻi, Alisher Navoiy nomidagi Oʻzbekiston milliy bogʻi — Oʻzbekistonda mamlakat miqyosidagi eng yirik madaniyat va istirohat bogʻi. Toshkent shahrining markaziy qismida joylashgan; maydoni 69 ga. 1991-yilda Alisher Navoiy tavalludining 550 yilligi tantanalari munosabati bilan Oʻzbekiston Respublikasi Prezidenti I.A.Karimov tashabbusi bilan bunyod etilgan. Toshkent shahrining yoshlari tashabbusi bilan hashar usulida qurilib ishga tushirilgan istirohat bogʻi (1938) hamda bogʻ bilan Xalqlar Doʻstligi saroyi oraligʻidagi hududda loyiha asosida meʼmoriy majmua yuzaga keltirildi. Majmua markazida favvorali aylana hovuz, amfiteatr shaklidagi tomoshabinlar joylari va sahna, kanallar ustidagi koʻpriklar va tepalikda oʻrnatilgan Navoiy haykali, amfiteatrning ikki yonida Oliy Majlis va "Navroʻz" binolari joylashgan.Milliy bogʻning yangi qismi sharqona "chorbogʻ" uslubida loyihalangan muntazam tartibli keng va shinam yoʻlkalardan iborat mumtoz kompozitsiyaga ega. Hududdagi tabiiy pastibalandliklardan oqilona foydalanib soʻlim maskan, ajoyib manzara yaratilgan. Bogʻning muhim tarkibiy qismi Alisher Navoiy memorial majmuidir (meʼmorlar: V.Akopjanyan, D.Latipov; haykaltaroshlar: E.Aliyev, N.Bandzeladze, V.Degtyarov). Bogʻning tepalik qismidagi ayvon (rotonda) anʼanaviy uslubda ishlangan: ustunlarga oʻrnatilgan feruza gumbaz, uning ostida Navoiyning mahobatli haykali qad koʻtargan; poygumbaz muqarnaslar bilan, gumbaz ichi ganchkorlik bilan bezatilib, shoirning tinchlik va ezgulikni madh etuvchi misralari bitilgan. Memorial majmuaga marmar zinalar orqali chiqiladi. Milliy bogʻ hududidagi yirik jamoat binolari — Xalqlar Doʻstligi saroyi, Oliy Majlis binosi, "Navroʻz" restorani, Abulqosim madrasasi, aylana shaklidagi sahna va amfiteatr uygʻunlikda yaxlit majmua hosil qiladi. Milliy bogʻdagi suv havzalari, bogʻdan oqib oʻtgan kanallar (2 ta charxpalak oʻrnatilgan), favvoralar, koʻkalamzorlar (terak, akatsiya, archa, qaragʻay, tut, chinor va boshqalar, maysazor va gulzorlar) xushmanzara koʻrinishga ega. Milliy bogʻ Toshkent shahrining eng goʻzal va soʻlim maskanlaridan boʻlib, shahar aholisi va mehmonlari dam olishi, hordiq chiqarishi uchun qulayliklar yaratilgan; bogʻda Navroʻz (2000-yildan) va Mustaqillik (2005-yildan) bayramlarining bosh tantanalari hamda xalq sayillari oʻtkaziladi, turli madaniy-maʼrifiy tadbirlar uyushtiriladi. Milliy bogʻ 2005-yilda qayta taʼmirlanib, yana ham koʻrkam qiyofaga kirdi.
Oʻzbekiston milliy simfonik orkestri

Oʻzbekiston milliy simfonik orkestri — respublikada yetakchi simfonik orkestr. 1938-yil Oʻzbek davlat filarmoniyasi tarkibida Oʻzbekiston davlat simfonik orkestri nomi bilan tashkil topgan (birinchi bosh dirijyori — G.Shpitalniy). 1982-yildan Oʻzbekistonda xizmat koʻrsatgan jamoa. 1986-yildan hozirgi nomda. Oʻz faoliyati davomida orkestr chet el mumtoz (Gaydn, Motsart, Betxoven, Brams, Maler, List, Glinka, Chaykovskiy, Ravel, Debyussi va boshqalar) va 20-asr kompozitorlari (R.Shtraus, Britten, Prokofyev, Stravinskiy, Onegger, Shchedrin, Shostakovich, Shyonberg, Shnitke va boshqalar)ning deyarli barcha simfonik asarlarini ijro etgan. Jamoa Oʻzbekiston kompozitorlari (M.Ashrafiy, Ik. Akbarov, M.Burhonov, B.Zeydman, M.Tojiyev, M.Mahmudov, R.Vildanov, T.Qurbonov, S.Jalil, M.Bafoyev va boshqalar) asarlarining birinchi ijrochisi va targʻibotchisidir. Orkestrga A Kozlovsksh, N.Olimov, Z.Haqnazarovlar rahbarlik qilgan. 1998-yildan badiiy rahbari — K.Jalilov, bosh dirijyori — A.Ergashev. Orkestr bilan mashhur dirijyorlardan K.Kondrashin, Yu.Silantyev, AMelikPashayev, A.Kats, F.Mansurov (Rossiya), K.Mazur (Germaniya), J.Boudri (Kanada), S.Akchil (Turkiya), G.Kalayyani (Italiya) va boshqalar, sozandalardan I.Stern, J.Fergyusson (AQSH), M.Az (Fransiya), J.Lill (Angliya), Turini (Italiya), D.Oystrax, L.Kogan, M.Rostropovich, E. Gilels, R.Kerer, G.Kremer, V.Spivakov, T.Nikolayeva va boshqalar, xonandalardan I.Sumak (Peru), B.Minjilkiyev (Qirgʻiziston), M.Reyzen (Rossiya) va boshqalar chiqishlar qilganlar. Orkestr respublikada oʻtkaziladigan simfonik musiqa ("Oʻrta Osiyo va Qozogʻiston", "Oʻrta Osiyo va Kavkazorti mamlakatlari"), zamonaviy musiqa ("Davr sadolari", "Ilhom — XX") festivallari, xalqaro musiqa anjumanlarida (Toshkent, 1975; Olmaota, 1975; Samarqand, 1978, 1983 va boshqalar) faol qatnashgan; Rossiya, Ukraina, Ozarbayjon, Turkiya, Boltiqboʻyi va Oʻrta Osiyo mamlakatlari, Tailand, Singapurda gastrolda boʻlgan. Ijrolari oʻnlab gramplastinka va oʻzbek radiosi fonotekasiga yozilgan.